OBH 2022/1996.
Az állampolgári jogok országgyűlési biztosa általános helyettesének jelentése
Előadó: dr. Mizerák Judit

Az eljárás megindítása

Egy Baranya megyei község több lakója nevében fordult az állampolgári jogok országgyűlési biztosához a panaszos.

Beadványában a jegyző és a polgármester több intézkedésének a törvényességét vitatta és kezdeményezte azok felülvizsgálatát.

Az ügyben annak megállapítására indult vizsgálat, hogy a lakossági bejelentések nyomán az illetékes szervek megtették-e a szükséges intézkedéseket.

A megállapított tényállás

A panaszos a település lakosai nevében küldött beadványában a helyi önkormányzat és a jegyző több intézkedését kifogásolta.

A csatolt iratokból kiderült, hogy a lakossági panaszokkal, bejelentésekkel illetve jogorvoslati kérelmekkel foglalkozott az Állami Számvevőszék, a Baranya Megyei Közigazgatási Hivatal, és a Baranya Megyei Bíróság.

Az Állami Számvevőszék a panaszosokat arról tájékoztatta, hogy a község önkormányzatának működését 1990-95. évek között négy esetben vizsgálta az ÁSZ Baranya Megyei Kirendeltsége, az utolsó két témában készült jelentések az önmkormányzatnál megtekinthetők. 
Egy újabb bejelentés nyomán pedig az ismételt tájékoztatáson túl arra tett ígéretet a hivatal, hogy a gazdálkodási anomáliákat jelző problémákat egy esetleges átfogó pénzügyi vizsgálat során kiemelten kezelik.

A Baranya Megyei Közigazgatási Hivatal törvényességi ellenőrzés keretében vizsgálta a bejelentésben szereplő valamennyi kérdést és tizenegy pontból álló válaszában teljeskörű tájékoztatást adott a panaszos által tett észrevételekre. A hivatal vizsgálata törvénysértést nem tárt fel.

Az ügy jogszabályi háttere

A fővárosi, megyei közigazgatási hivatalokról szóló 191/1996. (XII. 17.) Korm. rendeletnek az ügyre vonatkozó szabályai a következők:
1. § A fővárosi és a megyei közigazgatási hivatalok (a továbbiakban: közigazgatási hivatal) a Kormány területi államigazgatási szervei.
21. § A hivatalvezető, felhatalmazása alapján az igazgatási szerv vezetője – a hivatal feladatainak ellátása érdekében – az államigazgatási feladatokat ellátó, államigazgatási hatáskörrel, hatósági jogkörrel rendelkező helyi önkormányzati szervek vonatkozásában jogosult
a) szakmai-koordinációs értekezletet összehívni;
b) a polgármesteri hivatalnál, körjegyzőségnél, megyei közgyűlés hivatalánál, fővárosi főpolgármesteri hivatalnál felettes szervként ellenőrzést tartani.
22. § (1) A hivatalvezető, az igazgatási szervek vezetője a 21. §-ban meghatározott szervek ellenőrzése során feltárt vagy más módon tudomására jutott jogszabálysértés esetén megteszi a szükséges intézkedéseket, így különösen
a) felhívja az ügyben ellenőrzésre jogosult más szerv figyelmét a tapasztalt jogszabálysértésre;
b) megkeresi intézkedés végett a hatáskörrel és illetékességgel rendelkező szervet;
c) intézkedést kezdeményez a munkáltatói jogkör gyakorlójánál a köztisztviselő, közalkalmazott javára történő jogszabálysértés esetén;
d) fegyelmi, szabálysértési vagy büntetőeljárást kezdeményez.

Az Állami számvevőszékről szóló 1989. évi XXXVIII. törvény vonatkozó szabályai a következők
1. § (1) Az Országgyűlés pénzügyi-gazdasági ellenőrző szerveként Állami Számvevőszék jön létre, amely csak az Országgyűlésnek és a törvényeknek van alárendelve.
2. § (5) Az Állami Számvevőszék ellenőrzi az állami költségvetésből gazdálkodó intézményeket, valamint az állami költségvetésből juttatott támogatás felhasználását a helyi tanácsoknál, az alapítványoknál, a társadalmi és egyéb szervezeteknél.
16. § (1) Az Állami Számvevőszék az ellenőrzéseit célszerűségi, eredményességi és törvényességi szempontok szerint végzi.

Az érintett Alkotmányos jogok

A Magyar Köztársaság Alkotmányának 2. § (1) bekezdése kimondja: " A Magyar Köztársaság független, demokratikus jogállam."

A jogállam nélkülözhetetlen eleme a jogbiztonság. Mint arra az Alkotmánybíróság 28/1992.(IV.30.)AB.határozatában rámutatott "A jogbiztonság kiemelkedően fontos jogállami érték, s ebből eredően meghatározott kötelezettségek hárulnak mind a jogalkotó, mind a jogalkalmazó szervekre. A jogállam sem tud eltekinteni attól, hogy mind a természetes, mind a jogi személyektől megkövetelje a törvényesen kihirdetett jogszabályok ismerését és az azokkal összhangban álló magatartást, s mindezek garanciájaként érvényre juttassa azt az elvet: a jogszabály nem ismerése senkit sem mentesít jogellenes magatartásának következményei alól."

A vizsgálat megállapításai

Az Állami Számvevőszék és a Baranya Megyei Közigazgatási Hivatal állami szerv. A helyi önkormányzatok tisztségviselőivel e szervek vezetői irányítási kapcsolatban nem állnak, közöttük hierarchikus alá - illetve fölérendeltség nincsen. Ez is biztosítja azt, hogy ellenőrzéseiket szigorúan törvényességi kritériumok és szakmai szempontok szerint végzik.

Az ügyben lefolytatott vizsgálat során megállapítottam, hogy az érintett felügyeleti, ellenőrzési jogkörrel rendelkező állami szervek eleget tettek törvényes kötelezettségüknek, így különösen a beadványok nyomán vizsgálatot folytattak, az önkormányzati tisztségviselőktől tájékoztatást kértek, amelynek eredményeként, mivel törvénysértést nem tapasztaltak, érdemi intézkedést nem tettek, de a panaszosokat észrevételeiket illetően részletesen tájékoztatták.

A fenti megállapításokra tekintettel az ügyben alkotmányos visszásság hiányában érdemi intézkedést tenni nincs lehetőségem, ezért vizsgálatomat megszüntetem.

Budapest, 1998. szeptember 30.

Dr. Polt Péter